Bistandsadvokat: Drapsoffer levde i frykt
MMS/SMS: 2200 E-post: 2200@vg.no Tlf: 22 00 00 00* DRAPSOFFERET- KHAI NGOC DINH (44): Khai Ngoc Dinh (44) ble natt til tirsdag funnet drept. Kioskeieren fra Rælingen kom fra Vietnam på starten av 1990-tallet, og etterlater seg en kone og et mindreårig barn. Familiefaren ble dømt og senere frikjent for å ha forsøkt å drepe en 39 år gammel norsk-vietnameser. * TIDLIGERE OFFER (39) FRA ROMERIKE: Den 39 år gamle norsk-vietnameseren ble livstruende skadet da han våren 2012 ble stukket ned med en spiss gjenstand. Episoden skjedde på et samlingsted for vietnamesere i Oslo, og det var mange vitner i saken. * DE DRAPSSIKTEDE 1. KVINNE (34) FRA ROMERIKE: Søsteren til mannen som Khai Ngoc Dinh ble frikjent for å ha forsøkt å drepe. Kvinnen har to mindreårige barn. Erkjenner ikke straffskyld 2. MANN (37) FRA STAVANGER: Broren til mannen som Khai Ngoc Dinh ble frikjent for å ha forsøkt å drepe. Han var først siktet for etterfølgende bistand. Erkjenner ikke straffskyld. 3. MANN (35) FRA ROMERIKE: Står registrert som eier av en utbrent BMW som politiet knytter til drapet. Nordmannen er tidligere straffedømt, og i vinter mistet han blant annet førerretten i to år. Erkjenner ikke straffskyld. 4. MANN (21) FRA ROMERIKE: Nevøen til mannen som Khai Ngoc Dinh ble frikjent for å ha forsøkt å drepe. Ble først siktet for etterfølgende bistand. Erkjenner ikke straffskyld. 5. MANN (39) FRA OSLO: Ble fredag løslatt, men er fortsatt drapssiktet. Politiet sier at mistanken mot ham er svekket. Tidligere straffedømt en rekke ganger, blant annet for drap. Erkjenner ikke straffskyld. PS! Ytterliggere fire personer er siktet for etterfølgende bistand. Alle fire ble løslatt fredag 20. juni. Hevn og æresbegreper er viktige ingredienser i politiets etterforskning i det vietnamesiske miljøet. Ved 01-tiden natt til tirsdag ble norsk-vietnameseren og familiefaren Khai Ngoc Dinh funnet livløs med omfattende stikkskader i en bil i et parkeringshus på Grønland. Han kom aldri hjem til familien, som bodde i en leilighet i etasjen over parkeringshuset. Sammen med sin 45 år gamle kone hadde han en mindreårig sønn. Advokat Fridtjof Feydt sier til VG at enken etter Khai Ngoc Dinh sliter sterkt etter at mannen hennes ble funnet drept.- Hun har dessverre fått et sammenbrudd, og vi gir henne den hjelpen hun nå behøver. Hun er selvsagt også redd for sin egen sikkerhet når hun ser hva som har skjedd med mannen, sier advokaten. Tirsdag kveld gjorde politiet massepågripelser, og siktet til sammen ni personer. Alle personene er i slekt eller står i nær relasjon til hverandre. Fredag ble fire personer varetekstfengslet med brev-, besøks- og medieforbud i fire uker for å ha drept 44-åringen eller for å ha medvirket til det. Meget sentralt i saken står en 37 år gammel mann fra Stavanger. Han ble i går siktet og fengslet for å ha drept Khai. Også hans søster ble fengslet. De to er søsken av den 39 år gamle mannen som den avdøde familiefaren like før jul ble frikjent for å ha forsøkt å drepe.Khai ble først dømt i tingretten til seks års fengsel for å ha forsøkt å ta livet av 39-åringen ved å stikke ham i brystet med en spiss gjenstand. 39-åringen overlevde på grunn av rask medisinsk hjelp, men har i ettertid hatt betydelige helsemessige problemer. Drapsforsøket ble beskrevet som en brutal og blodig batalje da saken var oppe i Oslo tingrett i august i fjor. I dommen blir det beskrevet hvordan 39-åringen lå bevisstløs i baksetet til svogerens bil og kjempet for livet. Da Khai like etter nyttår ble fullstendig renvasket av Borgarting lagmannsrett for drapsforsøket, skal dette ha skapt sterke reaksjoner i deler av det vietnamesiske miljøet, og spesielt hos familien til offeret.- Det gikk sterkt utover æren til denne familien, sier en kilde VG har snakket med. Ifølge politiets opplysninger har spesielt hans 37 år gamle lillebror gått rundt med sterke hevntanker. Hans uttalte ønske skal ha vært at personen som hadde skadet storebroren, selv skulle få oppleve de samme skadene og smertene. Hans forsvarer, Trygve Staff, sier at 37-åringen nekter straffskyld. Han vil ikke kommentere beskyldningene om hevntanker. Etter det VG får opplyst jobber politiet med opplysninger om at 44-åringen i dagene før drapet ble advart om at noe kunne skje ham, og at han måtte være på vakt.Den personen Khai fikk beskjed om å være på vakt overfor skal, ifølge politiet, ha vært 37-åringen. Advokat Fridtjof Feydt bekrefter overfor VG at familiefaren levde i frykt. - Det er en kjent sak i vietnamesermiljøet at han fikk trusler og var lite ute, i frykt etter frifinnelsen, sier Feydt til VG. Ifølge politiets opplysninger kom 37-åringen fra Stavanger til Oslo rett før helgen. Han var blant de seks personene som ble pågrepet på Kongsvinger tirsdag kveld denne uken og siktet for etterfølgende bistand i forbindelse med drapet på 44-åringen. De ble pågrepet etter at de alle hadde vært på en kafé på Romerike hvor en av dem hadde glemt lommeboken sin.Da en 25 år gammel kvinne snudde for å hente den, ble hun stoppet av politiet. Hun vendte senere tilbake til gruppen sin, men VG får opplyst at politiet fulgte etter henne og på den måten pågrep de seks personene. De skal da ha forklart politiet at de skulle på ferie. Alle seks ble siktet for å ha forsøkt å slette spor etter drapet på Khai Ngoc Dinh, og for å ha forsøkt å skjule eller undra personer fra forfølgning fra en straffbar handling. Fire av dem ble løslatt i går, men siktelsen opprettholdes.Advokat Marijana Lozic representerer en 41 år gammel kvinne som er løslatt. Kvinnen er også ekssamboer med den drapssiktede 37-åringen. - Hun er lettet over å være løslatt. Det virker som politiet har gått svært bredt ut, men nå har tatt til vett, og dimitteres når det ikke er grunnlag for fengsling, sier Lozic. Hans-Christian Ingebrigtsen, påtaleansvarlig i saken, sier at de fortsatt er tidlig i etterforskningen. - Hevnmotivet er et interessant motiv for politiet, men vi låser oss ikke til ett bestemt motiv, sier politiadvokaten. Han sier nesten alle opplysninger i saken er klausulerte, og at politiet av hensyn til etterforskningen kan si svært lite.
Familiefaren Khai Ngoc Dinh (44) ble frifunnet for drapsforsøk og slapp å betale offeret erstatning. Politiets teori er at dette kostet ham livet.